section_heading: Opis
paragraph_text: thumb|right|250px|RWD-13 na zrakoplovnom aero-mitingu 2007. Avion je bio trosjed mješovite konstrukcije s jednim visoko postavljenim krilom ojačanim "V" upornicama. Trup od metalnih okvira bio je prekriven platnom dok je motorni prostor bio obložen aluminijskim panelima. Pravokutno krilo drvene konstrukcije imalo je dvije ramenjače, prednji dio bio je obložen šperpločom dok je ostali dio presvučen platnom. Na prednjem rubu ugrađivana su automatska predkrilca. Samonoseće repne površine imale su stabilizatore prekrivene šperpločom dok su kormilo dubine i kormilo pravca bili prekriveni platnom. Kabina aviona je imala tri sjedala, dva prednja opremljena dvostrukim komandama i jedno stražnje i vrata s obje strane. Iza stražnjeg sjedala nalazio se manji prostor za prtljagu. RWD-13S imao je dva sjedala s lijeve strane dok su se na desnu stranu mogla učvrstiti nosila. Avion je pokretao jedan 4-cilindarski, zrakom hlađeni "obrnuti" motor od 130 KS: Walter Major 4, PZInż. Major(licencirani Walter Major) ili de Havilland Gipsy Major. Motor je imao dvokraki drveni propeler Szomański stalnog koraka. Avion je imao konvencionalno podvozje s repnom skijom a u spremnike goriva moglo je stati 140 l goriva (potrošnja goriva 28 l / h).